Celebra „nebunie a Targaryenilor” n-o ocoleşte nici pe regina Daenerys! Deşi a pustiit întreg judeţul King’s Landing şi şi-a alungat mai toţi rivalii de pe scena politică a Westerosului, aceasta e din ce în ce mai paranoică şi încrâncenată, susţin apropiaţii săi.

„Flăcările încă mocneau şi Dany a organizat un miting electoral, cu mii de dothraki şi eunuci aduşi cu japca din cine ştie ce văgăuni”, spune un pitic care a preferat să rămână anonim. „Atunci a început să debiteze tot felul de aberaţii pe care nici un wildling analfabet de dincolo de Zid nu le-ar crede.”

„Ultima halucinaţie a ei pe care mi-o amintesc era cu patru asasini trimişi de Soroş s-o lichideze, care cică erau cazaţi în hanul lui Hiltor, vizavi de palat. Nu-i de mirare că tot mai mulţi războinici încep să-l vrea rege pe Jon Snow”, adaugă persoana de mici dimensiuni. „Mâine-poimâine ne spune că i-au găsit un dinte de dragon în colon.”

